Pjeć gmejnow zarjadniskeho zwjazka Při Klóšterskej wodźe ma zhromadny plan wužiwanja ležownosćow. Chcedźa-li abo dyrbja-li jón raz změnić, je to z wjele běrokratiju zwjazane. Nětko zaso raz tak daloko je.
Pančicy-Kukow (SN/MWj). Mjeztym hižo šesty raz zarjadniski zwjazk Při Klóšterskej wodźe swój plan wužiwanja ležownosćow změni. Wón je wažny instrument při wuwiću komunow, dokelž je w nim zapisane, hdźe móhło so přichodnje twarić a hdźe móhli so rjemjeslniske zawody zaměstnić. Zastupjerjam gmejnow Chrósćicy, Njebjelčicy, Pančic-Kukowa, Worklec a Ralbic-Róžanta je na jich zašłym posedźenju Budyski planowar Ernst Panse změny předstajił. Bě to prěnja kročel běrokratiskeho procesa, kiž budźe po tuchwilnym planowanju drje hakle w awgusće 2019 zakónčeny.
szl_Latn szl_Latn